હરિયાણા પોલીસની પરિક્ષાનું સમજીને ચોરેલું પેપર ગુજરાતનું હતું!
નવગુજરાત સમય | Publish Date: Jan 3 2019 10:15AM
બીજી ડિસેમ્બરે લોકરક્ષકની ભરતી પરીક્ષા રદ થયાના બરાબર એક મહિનાની તપાસના અંતે પ્રિન્ટિંગ પ્રેસમાંથી પેપર ચોરનારા ત્રણ આરોપીઓ સુધી પહોંચવામાં પોલીસ સફળ થઈ છે. હરિયાળા પોલીસ ભરતીનું પેપર ચોરવા માટે કર્ણાટક ખાતે આવેલા ઉડુપી જિલ્લાના મણીપાલ પ્રિન્ટીંગ પ્રેસમાં ઘૂસેલા ગઠિયાઓને ગુજરાતની પરીક્ષાનું પેપર અનાયસે મળી ગયું હતું. પેપર ચોર્યા બાદ આરોપીઓએ દિલ્હીના વેઈટલિફ્ટરને રૂ. ૫૦ લાખમાં આ પેપર વેચ્યુ હતું, જે ભરતી પરીક્ષાના પેપર ફોડવા માટે કુખ્યાત છે..
ગાંધીનગર પોલીસ, અમદાવાદ ક્રાઈમ બ્રાન્ચ અને એટીએસની વિવિધ ટીમોએ એક મહિનો કરેલી દોડધામના અંતે પોલીસે કર્ણાટક અને હરિયાણાના ત્રણ આરોપીઓને જબ્બે કર્યા છે. રાજ્યના પોલીવડા શિવાનંદ ઝાએ પત્રકાર પરિષદમાં તપાસના તારણો રજૂ કરતાં જણાવ્યુ તું કે, પકડાયેલા ત્રણ આરોપીઓની પૂછપરછમાં પેપર લીક કરનારી ધંધાદારી ગેંગના આખા કાવતરાનો પર્દાફાશ થયો છે. પકડાયેલા ત્રણ આરોપીઓમાં વિનય રમેશકુમાર અરોરા (રહે. સોનીપત, હરિયાણા), મહાદેવ દત્તાત્રેય અસ્તુરે અને વિનોદ બંસીલાલ રાઠોડ (બંને રહે. બીડર, કર્ણાટક)નો સમાવેશ થાય છે. વિનય અરોરા અને તેનો સાગરિત વિનોદ ધરમવીર છાકરો (રહે. નવી દિલ્હી) અગાઉ વર્ષ ૨૦૧૭માં પેપર લીકમાં સામેલ હતા, તેમણે બિડરમાં પ્રિન્ટિંગ પ્રેસના ટ્રકને આંતરવાનો પ્રયાસ કર્યો હતો. દિલ્હી પોલીસમાંથી સસ્પેન્ડ થયેલો વિનોદ ભરતીમાં છેતરપિંડી કરતી ગેંગનો સક્રિય સભ્ય છે અને બનાવટી લાઈસન્સથી માંડી તમામ નકલી દસ્તાવેજો બનાવવામાં તેની ગેંગ કુખ્યાત છે. વિનોદે પણ નકલી સર્ટિફિકેટના આધારે દિલ્હી પોલીસમાં નોકરી લીધી હતી અને બાદમાં સસ્પેન્ડ થયો હતો. .
વિનોદ અને વિનયને માહિતિ મળી હતી કે, હરિયાણા પોલીસની વર્ષ ૨૦૧૮ની ભરતી પરીક્ષાના પેપરો મણિપાલ ખાતેના પ્રેસમાં છપાવાના છે. હરિયાણાની ભરતી પરીક્ષાના પેપર મેળવવા તેઓ લગભગ એક મહિના સુધી પ્રેસની નજીક રોકાયા હતા. હરિયાણા ખાતેના તેમના સાગરિતો સત્યવાન મલ્લિક, રોહિત મલ્લિક સહિતની ગેંગ ૧૫મી નવેમ્બરે મણીપાલ પહોંચી હતી. પ્રિન્ટિંગ પ્રેસની નજીકમાં લોજમાં રોકાઈને તેમણે રેકી કરી હતી અને સ્થાનિક સાગરિતો મહાદેવ દત્તાત્રેય અસ્તુરે, વિનોદ રાઠોડ અને મહેમૂદે મદદ કરી હતી. ૨૦-૨૧ નવેમ્બરની મધરાત્રે તેઓ ક્રેટા કારમાં પ્રિન્ટિંગ પ્રેસની ટૂંકી દીવાલ નજીક પહોંચ્યા હતા. દીવાલને પાર કર્યા બાદ મહાદેવ, વિનોદ અને મહેમૂદે બારીમાં લાગેલા ગ્રીલ કાપીને પ્રેસમાં પ્રવેશ કર્યો હતો. .
એક રૂમમાંથી પ્રશ્નપત્રની નકલ મળી આવી હતી. પ્રિન્ટિંગમાં ભૂલ હોવાથી નાશ કરવાના ઈરાદે આ નકલને અલગ રાખવામાં આવી હતી, પરંતુ તેનો નાશ કરવામાં પ્રિન્ટિંગ પ્રેસે નિષ્કાળજી રાખી હતી. ખામીયુક્ત પ્રશ્નપત્રનો વિનયે ફોટો પાડ્યો હતો અને તેને સાથે લઈને આ ત્રણે હોટલના રૂમમાં આવ્યા હતા..
રૂમ પર આવીને જોયું તો પ્રશ્નપત્ર અન્ય ભાષાનું હતું. ઈન્ટરનેટ પર સર્ચ કરીને તેમણે શોધી કાઢ્યુ હતું કે, આ પેપર ગુજરાતી ભાષામાં છે અને બીજી ડિસેમ્બરે યોજાનારી ગુજરાત પોલીસ ભરતી બોર્ડની પરીક્ષાનું છે. આરોપીઓએ દિલ્હીના કરાલા ગામે રહેતા પૂર્વ વેઈટલિફ્ટર વિરેન્દ્ર માથુરને રૂ. ૫૦ લાખમાં આ પેપર વેચ્યુ હતું. દિલ્હી સીલેક્શન બોર્ડની પરીક્ષાના પેપર લીક કરવાના કેસમાં ડિસેમ્બર ૨૦૧૭માં પકડાયેલા વિરેન્દ્ર માથુર એક દાયકાથી સ્પર્ધાત્મક પરીક્ષાના પેપરો લીક કરતો હતો. વિરેન્દ્ર માથુરે દિલ્હી, ઈન્દોર અને ગુજરાતમાં તેના સંપર્કો દ્વારા ઉમેદવાર દીઠ રૂ. પાંચ લાખ પડાવી પેપર લીક કરવાનો કારસો ઘડ્યો હતો. .
વિરેન્દ્રને મનીષ બલવાનસિંઘ (રહે. ધાકલા, ઝજ્જર, હરિયાણા) અને મનજીત ધરમપાલ (રહે. ખરખોડા, સોનીપત, હરિયાણા)એ મદદ કરી હતી. જેના કારણે અશોક સાહુ (રહે. રતલામ, મધ્યપ્રદેશ), સુરેશ પંડ્યા અને અશ્વિનકુમાર સ્મૃતિકર પરમાર (બંને રહે. અમદાવાદ)નો સંપર્ક થયો હતો અને તેમણે સમગ્ર રાજ્યમાંથી ઉમેદવારો શોધ્યા હતા. આ તમામ ઉમેદવારોને ૨૮મી નવેમ્બરે ચિલોડા સર્કલેથી અલગ-અલગ વાહનોમાં દિલ્હી લઈ જવાયા હતા અને ત્યાં પેપર અપાયુ હતું. .
કોર્ટની મંજૂરીથી આરોપીઓ પરીક્ષા આપી શકશે
ભરતી પરીક્ષાનું પેપર ખરીદતાં પકડાયેલા ઉમેદવારોને બ્લેક લિસ્ટ કરવાની જાહેરાત થઈ હતી. છતાં કેટલાકે જીપીએસસીની પરીક્ષા આપી હતી. લોકરક્ષકની ભરતી પરીક્ષામાં તેઓ ભાગ લઈ શકશે કે કેમ તે અંગે પોલીસ ભરતી બોર્ડના ચેરમેન વિકાસ સહાયે જણાવ્યુ હતું કે, પરીક્ષા માટે કોર્ટમાંથી જામીન મળે તો આરોપીઓ પરીક્ષા આપી શકશે. અગાઉ પણ કેટલાક આરોપીઓએ કોર્ટમાંથી જામીન મેળવી પરીક્ષા આપી હતી. .
સૂત્રધાર મનીષ-વિરેન્દ્ર નેપાળ ભાગી ગયાની શંકા
એક મહિનાની તપાસના અંતે પકડાયેલા આરોપીની પૂછપરછમાં દિલ્હી, હરિયાણા સહિત અન્ય રાજ્યના આરોપીઓની નામ ખૂલ્યા છે.Rs ૫૦ લાખમાં પેપર ખરીદનાર વિરેન્દ્ર અને ગુજરાતમાં પહોંચાડનાર મનીષસિંઘ પોલીસ પકડથી દૂર છે. મહારાષ્ટ્ર, કર્ણાટક, દિલ્હી, હરિયાણામાં પોલીસના પ્રયાસ છતાં આ આરોપીઓ પકડમાં આવ્યા નથી. પેપર ફોડવામાં કુખ્યાત એવા આ બંને આરોપીઓ નેપાળ ભાગી ગયા હોવાની શંકા છે.